हर समाज च बक्ख-बक्ख उमरी दे मनुक्खें लेई बक्ख-बक्ख खेढां न। डोगरी लोकगीतें च इंदा वर्गीकरण करना होऐ तां इनेंगी गि’ल्लुएं दे खेढ गीत, कुड़ियें दे खेढ-गीत, जागतें दे खेढ-गीत, जोआनें-गभरुयें दे खेढ-गीत, ते पर्बे-त्याहारें दे खेढ-गीतें दे रूपै च गनाई सकने आं। अधेड़ें जां बुड्ढें लेई कोई टकोधें खेढ-गीत अजें नजरी नेई आए। अधेड़ उंआं अपनी जिंदादिली मूजब छिंझें च, कौड्डी-बाड्डी च, दंगलें ते ढोलें दे डंगे पर जागतें-जोआनें कन्नै रलियै भामें लोकगीत गाने च शामल होई जंदे न ते “डाढियां डाह्, भई डाढियां डाह्” करी लैंदे न पर बचारे स्यानी उमरी दे बुड्ढे छड़ा दिक्खी सुनियै गै मन पतेआंदे न। खेढने दी उमरी गी ओह् दूर पिच्छें छोड़ी आए दे हुंदे न! एह् ते खबरै इक कुदरती निजम ऐ की जे खेढें दा बड्डी उमरी कन्नै मेल बनदा गै नेई। इनें दिनें बी दिक्खी लैओ जे करोड़ां डालर दुआने आलियें अज्जै दी अंतरराश्ट्री खेढें कोला बी बड्डे-बड्डे म्हान खलाड़ी अपनी मर्जी कन्नै रटैर होई जंदे न तां डुग्गर दियें अनमुल्ल खेढें लेई जेकर बुढ़ापे लेई कोई खेढगीत नेई लब्भै तां कोई अनहोनी गल्ल नेई। हां उआं कुसै उमरी च बी कोई शौंकी खेढना चाह् ते कोई मनाही नेईं। खेढै दे निजमें-बधानें च रौह्‌ने ते रोंद नेईं पाने दी शर्तें कन्नै स’ब्बै खेढी सकदे न।